Аекспертцәа ргәаанагарала урыстәылатәи аԥхьагыла киевтәи анапхгареи НАТОи рзы зхысра ахҟьаԥҟьақәа бааԥсқәа ахылҿиаар ауа ацәаҳәа ҟаԥшь мҩанигеит.
Никита Чикунов, Мариа Науменко, Sputnik.
Украина Аҩада-атлантикатәи алианс алахәра Урыстәыла ашәарҭадаразы "ацәаҳәа ҟаԥшь ахысроуп" иаанаго. Абри аҩыза агәаанагара аарԥшуп Владимир Путин ателеканал "Россия 1" иеиҭаз аинтервиу аҿы.
Урыстәыла ахада иазгәеиҭеит Польшеи Румыниеи НАТО ралалара шхыркәшахаз арҭ атәылақәа рҿы америкатәи аракетаҿагыларатә хьчара асистемақәа (ПРО) жәыларатә комплексқәак рыҳасаб ала рықәыргыларала. Убри аан аракета Москванӡа анеира 15 минуҭ роуп иаго.
"Ҳхаҿы иаагап Украина НАТО иалахәылахар, Харьков ма Днепропетровск рҟынтәи Урыстәыла агәаҟынӡа, Москванӡа аракета анеира еиҳагьы ишеиҵахо, 7-10 минуҭ рҟынӡа шакәхо. Нас ари ҳара ҳзы "ицәаҳәа ҟаԥшьӡами?" - ҳәа дҵаауеит иара.
Иахьазы Украина алианс иалалом ҳәа агәра угартә иҟам ҳәа иҳәеит Владимир Путин. Иара иҳәеит НАТО аҽырҭбаара Урыстәылеи Мраҭашәареи реизыҟазаашьа аҟәандара ма ахьшәашәара ишахьыԥшым.
"НАТО аҽарҭбаауан Ҟрым аныҟамыз, Украина аҳәынҭқарратә хҳәара аныҟамыз. Урыстәылеи Мраҭашәареи реизыҟазаашьақәа акы рхуҳәаартә иҟамызт. Ус шакәызгьы ҳара ҳшәарақәа рымбозшәа ҟарҵон", - ҳәа азгәеиҭеит ахада.
Аха НАТОи иара иалаларц зҭаху Украинеи Москва ареакциа рымбозшәа ҟарҵеит ҳәа иазхьаирԥшит урыстәылатәи ахада.
Владимир Путин иара убасгьы ахҳәаа аиҭеит Аҩны шкәакәа – ЕАА ахада Џьо Баиден Украина алианс алалараз аидеиаз иажәақәа Киев ииашамкәа еилнакааит ҳәа аҳәамҭа.
"Ирцәажәоз Баидени Зеленскии? Изызкылси? Акгьы ҳаздырам. Аокеан нырцәынтә Украина иазырхаз ажәақәа акгьы рыҵарымкуазаргьы, игәыгәҭаҳажьыр ҟалом. Уи иахьырԥшны ҳпартниорцәеи ҳареи ҳаизыҟазаашьақәа шьақәҳаргылалароуп", - ҳәа иҳәеит иара.
Арратә експерт Алексеи Леонков иажәақәа рыла, Владимир Путин иажәақәа Мраҭашәара рхы рнапаҿы инаргароуп.
"Москва аҽырҭынчны НАТО иазыԥшуа итәом. Урҭ аамҭақәа цеит. Ҳхы анрыҵаҳҵоз аамҭа мҩасит, избанзар уаҳа хьаҵшьа ыҟам. Усеиԥш ҳхы мҩаԥаамгар, ҳсуверенитет ыӡыр алшоит. Иахьатәи аҭагылазаашьа ацәаҳәа ҟаԥшь иадгылоуп. Путин иажәақәа гәҽанҵарак аҳасаб ала ирыхәаԥштәуп", - ҳәа иҳәеит иара.
Урыстәыла ахада иинтервиу аҿы иҳәеит Украина алианс алалара аӡбахә ала ацәажәарақәа ҽхырцәажәараны ишимԥхьаӡо. Аиҿкаара Киев ахархәарала аҽырҭбаара иҟалар зылшо усуп ҳәа иҳәоит ИАР атәылақәа ринститут анапхгаҩы ихаҭыԥуаҩ Владимир Жарихин.
"Апроблема хада ахьыҟоу алианс аҿы акәӡам, ЕАА Украина иагәыҵасны НАТО иаланагаларц ахьаҭаху ауп, убри аан ашәарҭадаратә гарантиақәак амҭаӡо. Абри аганахь ала Киев ишәарҭоу америкатәи плацдармуп. Уи ауп дызлацәажәоз Владимир Путингьы", — иҳәеит иара.
Украина НАТО алалара алианси Урыстәылеи реизыҟазаашьа арххоит. Аха аиҿагылара ма бџьаршьҭыхлатәи аимак Мраҭашәара аинтересқәа ирыҵаркуам ҳәа ишьоит Алексеи Леонков.
"Киев Урыстәылеи иареи реибашьра (Донбасстәи аимак ҳәа акәымкәа – аред.) иалацәажәоит. Убри аан НАТО аҿы Вашингтонтәи аиқәшаҳаҭра аус ауеит. Аиқәшаҳаҭра ахәбатәи ахәҭаҷ акәзар, абас аҳәоит: аиҿкаара алахәылацәа руаӡәк иқәлаз аҳәынҭқарра аумҭа аҭак аҭатәуп ҳәа.
Украина алианс иалалар, аибашьра ахы аланархәыр акәхоит. Ари уа аӡәгьы иҭахны дыҟам", - иҳәоит аҟазауаҩ.
Алианс Украина ала аҽырҭбаара афеида аасҭа аԥырхага еиҳауп ҳәа ахиҳәаауеит аполитикатә аналитик Ростислав Ишьченко.
"Украина алианс иалаларц азы ари аидеиа адгылаҩцәа аамҭак иақәыршәаны ЕАА, Франциа, Германиа рҿы амчрахь инеироуп. Убасҟан заҵәык акәхоит Украина НАТО алалара аналыршахо", - ҳәа иҳәоит иара.
Убри аан аполитолог иҳәоит Вашингтонтәи аиқәшаҳаҭраҿы ишыҟам аԥҟара аҵакыратә еимак змоу аҳәынҭқарра алианс иалалар ҟалом ҳәа. Уи ус шакәу аадырԥшуеит Ҭырқәтәылеи Бырзентәылеи 1952 шықәсазы алианс ралалара, Егеитәи амшын адгьылбжьахақәа рзы аимак шрымазгьы.
Урыстәыла ахада аҽа темакгьы далацәажәеит – "Украина ашьагәыҭуаа рзы" азакәан апроект. Иара Иреиҳаӡоу арада иадигалеит Владимир Зеленски.
Адокумент инақәыршәаны шьагәыҭ жәларны иԥхьаӡахоит Украина анҭыҵ аҳәынҭқарратә еиҿкаара змам: ҟрымтәи аҭаҭарцәа, караимаа, крымчакаа. 2001 шықәсатәи ашәҟәҭаҩрала аурысқәа 17,2% шыҟазгьы, ари асиа иаҵадыркуам.
Украинатәи иколлега иаԥшьгамҭа ахҳәаа аҭо, Владимир Путин ари аурыс жәлар рзы иаахоуп ҳәа иҳәоит, иазгәеиҭоит атәыла ауааԥсыра асеиԥш реихшара анацист Германиа апрактика угәаланаршәоит ҳәа.
"Аӡәгьы иҭаххом аҩбатәи асорт даҵанакуа аҟазаара. Ари зықьҩыла, миллионҩыла ауаа рықәҵрахь ма рмилаҭ аиҭакрахь инанагоит", - ҳәа азгәеиҭоит иара.
Владимир Путин ихәшьара ииашоу хәшьароуп, ишәарҭаны иибогьы шәарҭоуп ҳәа иҳәоит аполитикатә хҳәааҟаҵаҩ Александр Асафов. Зеленски изакәан апроект аурысқәа Украина рзинқәа зыркьаҿуа ашәҟәқәа ирҵаҵӷәуп ҳәа иҳәоит иара.
"Агәра ганы сыҟоуп адкылара ишазырхиоу еиуеиԥшым актқәа. Раԥхьа иргыланы аурысқәа аҳәынҭқарратә мчрақәа рҿы русура ԥкхоит, ихадароу рзинқәагьы дыркьаҿуа иалагоит. Киев абри аус аҿы арҵаҩ бзиа дамоуп – Прибалтика. Уа азинтә ҟазшьала "аҩбатәи асорт" иатәу ауаа рыстатус шьақәдыргылеит", - ҳәа иҳәоит аексперт.
Украина амчра ари ахҟьа-ԥҟьақәа аиуп ҳәа ихәыцӡом ҳәа иҳәоит Александр Асафов: "Ари Вашингтон анапынҵа дара инарыгӡоит. Ԥхьаҟа атәыла шыҟалаша Зеленски ихьаам. Ари иаргәаҟуа Москва заҵәык ауп. Украина иҟоу аимадаратә рахәыцқәа зегь ԥырыҵәҵәоит", - ҳәа иҳәоит иара.
Азакәан апроект адкылара Украина аурыс уаажәларратә еилазаара ықәнагоит ҳәа иазиԥхьаӡоит Урыстәыла ахада иҿы иҟоу амилаҭбжьаратә еизыҟазаашьақәа рхеилак алахәыла Богдан Безпалько.
"Ари адокумент иоурысны зхы зыԥхьаӡо ишьагәыҭым рахь иаҵанаркуеит. Уи иаанаго азин аҿаҟәара, алшарақәа рырмаҷра роуп. Аҳәынҭқарра арҭ ауаа абӷа реианархоит, Украина аурыс етнос ықәнагоит", - ҳәа иҳәоит иара.
Ауаажәларратә усзуҩ игәаанагарала, арҭ рҩызцәа адискриминациатә закәанқәа Украина иабжоу аурыс жәлар арахьынтәи рықәҵарахь инаргоит.
"Иаԥхьаӡама украинатәи аелита ашәарақәа? Агәра сызгом. Хьаасгьы иакым. Иара аӡбарақәа ахала иаднакылаӡом. Ахьыԥшымреи асуверенреи рыҟамзаара - абарҭ афакторқәа роуп Зеленски иаԥшьгамҭа рыдыркылартә иҟазҵо", - ҳәа иҳәоит Богдан Безпалько.
Иара убас шәаԥхьар ҟалоит:
Аҭоурыхи аԥеиԥши рзы азеиԥш ҭакԥхықәра: Аиааира 75 шықәса ахыҵразы Путин истатиа
Париж имҩаԥысит Путини Зеленскии раԥхьатәи реиԥылара
АҞӘА, рашәара 12 - Sputnik. Урыстәыла ахада Владимир Путин еиҭеиҳәеит акоронавирус аҟынтәи аҩбатәи алаҵаҟаҵараан аамҭа кьаҿк азы ишоура шхалаз ҳәа аанацҳауеит РИА Новости.
"Аҩбатәи агәыр аныҟасҵаз 12 сааҭ рышьҭахь маҷк сшоура халеит - 37,2. Уи ахәылбыҽхаз акәын. Адырҩаҽны санааԥш скәаԥӡа сыҟан", - иҳәеит Путин Урыстәылатәи Афедерациа аҳәынҭпремиақәа ранашьараан.
Иара акоронавирус аҟынтәи алаҵа ҟаиҵеит ааԥынразы. Уи ашьҭахь иҳақьымцәа ишырҳәоз ала, аиммунтә ҭак бзиа иман. Убри аан рыуа лаҵас иҟаиҵаз арбану атәы имҳәеит, иара иажәақәа рыла, уи здыруа иара иҳақьым заҵәык иоуп.
Акоронавирустә инфекциаҟынтәи алаҵаҟаҵаратә кампаниа Аԥсны иалагеит лаҵара 12 рзы. Ауааԥсыра ирыларҵоит урыстәылатәи алаҵа "Спутник V". Рашәара 11 рызтәи аҭагылазаашьала Аԥсны алаҵа рзыҟарҵахьеит 2772-ҩык ауааԥсыра.
АҞӘА, рашәара 12 - Sputnik. Москва аепидемиологиатә ҭагылазаашьа ахьеицәахаз азы агәмырҿыӷьратә центрқәа, ахәаахәҭратә центрқәа рҿы ахәыҷтәы уадақәа, уахынла аус зуа арлахҿыхырҭақәа уҳәа русуразы аԥкрақәа еиҭадырхынҳәит, иара убас рашәара 15-20 ԥсшьарамшқәаны ирылаҳәоуп, абри азы аусԥҟа инапы аҵаиҩит Москва ахада Сергеи Собианин асабша рашәара 12 рзы.
Собианин иблог аҟны ишиҳәаз ала, аҵыхәтәантәи амчыбжь азы акоронавирустә инфекциа алаҵәаразы иҟоу аҭагылазаашьа еицәахеит, ачымазара зыхьыз рхыԥхьаӡара иацлеит, ҵыԥхтәи ашықәс азы иреиҳаӡаз арбагақәа рҟынӡа ихалеит.
Иара иажәақәа рыла, апациентцәа рацәаҩны рыдкылара алыршаразы акоронавирус зыхьуа рзы зықь ҭыԥ ҩаԥхьа bазырхиатәуп ақалақь амедицинатә центрқәа рҟны.
Амер иажәақәа рыла, аҩнынтәи ахараусурахь излалшо ала ииасроуп COVID-19 аҟынтәи алаҵа ҟазымҵац аусзуҩцәа реиҳараҩык. Еиҳараӡак 65 шықәса ирҭысхьоу, ахроникатә чымазарақәа злоу атәылауаа.
Уи адагьы зықәрахь инеихьоу ауаа амҩа хара иқәымларц, аҩны рҽааныркыларц рабжьгоуп.
Москва ахада иара убас ачымазара аларҵәара аанкыларазы инапы аҵаиҩит рашәара 15-20 ԥсшьарамшқәаны иҟазҵо аусԥҟа, аусзуҩцәа руалафахәы рызныжьны.
Ари аӡбамҭахь иаҵанакуеит анаплакқәеи аиҿкаарақәеи зегьы, рхатәтәра аформақәа ирыхьмырԥшкәа. Аха убри аан ақалақь азы аҵак ду змоу, аинфраструктура зхьыԥшу, атәылахьчара иаҵанакуа, иара убас "Росатом", "Роскосмос" уҳәа егьырҭ астратегиатә ҵакы змоу аусхкқәа знапы иану аусурахь ицәырҵроуп.
Москва ахада адырра ҟаиҵеит рашәара 13-20 рзы ишаанкылахо арлахҿыхырҭақәа, ахәаахәҭратә центрқәа рҿы ахәыҷтәы уадақәа русура, акрыфарҭа маҷқәа уҳәа русура.
Уи адагьы азеиԥш крыфарҭақәа, уахынла аус зуа арлахҿыхырҭақәа, ашәаҳәарҭақәа, абоулинг, акәашарҭақәа уҳәа аус рур ҟалаӡом уахынла – асааҭ 23.00 инаркны 6.00 рҟынӡа, идәылганы ауаа рымаҵ зуа аҭыԥқәа рыда.
Уи адагьы ақалақь апарк дуқәа рҿи аԥсабараҿы аԥсшьарҭақәа рҿи иадыркуеит аттракционқәа, аҳәыҷтәи аспорттәи дәқәа, уҳәа аҳауаҿы иҟоу аԥсшьарҭаҭыԥқәа зегьы. Апаркқәа рҿы анеиааира заҵәык ауп иалшо.
Собианин инаҵшьны иазгәеиҭеит ишьақәгылаз аепидемиологиатә ҭагылазаашьа аиааиразы аԥкрақәа рықәныҟәареи алаҵа аҟаҵареи шаҭаху, алаҵаҟаҵаратә пунктқәа зегьы абжьааԥнеиԥш аус руеит.
АҞӘА, рашәара 12 – Sputnik. Иҳаҩсыз уахыки-ҽнаки рыла COVID-19 рылоу ирыламу аилкааразы 177-ҩык атестқәа рзыҟаҵан, урҭ рахьтә 45-ҩык рцәа акоронавирус шалаз аадырԥшит ҳәа аанацҳауеит Ауааԥсыра COVID-19 рацәыхьчаразы аоперативтә штаб.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 38-ҩык, урҭ рахьтә 37-ҩык акоронавирус адиагноз рзышьақәыргылоуп, рҭагылазаашьа бааԥсуп 12-ҩык, ибжьаратәуп - 26-ҩык.
Аҟәатәи аинфекциатә хәышәтәырҭаҿы ирхәышәтәуеит акоронавирус зцәа иалоу 40-ҩык апациентцәа, урҭ рахьтә ааҩык рҭагылазаашьа уадаҩуп. Очамчыра ирхәышәтәуеит 10-ҩык, Гагратәи ахәышәтәырҭаҿы - 15-ҩык, Тҟәарчалтәи ахәышәтәырҭаҿы - ааҩык апациентцәа.
Акоронавирус иазку ажәабжьқәа зегьы шәрыԥхьар ҟалоит абра>>